《次韵游方广》
宋代·释德洪

万峰缠烟霏，一线盘空路。丹楹出翔舞，半在生云处。

海人猿臂上，哀湍不堪溯。夫子英特人，自是干国具。

醉耳厌丝竹，来此良有故。临高赋新诗，妙语发奇趣。

便欲抱琴书，亦作东家住。山灵应拊掌，笑公入窘步。

自当眠玉堂，莲烛夜枉顾。偶此爱山尔，戏语亦瓦注。

富贵本缚公，云泉宁可付。置卷发遐想，湘月微云度。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。